次韻趙子野石城釣月圖
作者：樓鑰
朝代：宋

paragraphs: 石城江頭可憐月，曾照六朝清夜獵。
古往今來知幾何，長江衮衮蕭蕭葉。
謫僊去後詩盟寒，王孫詩瘦清欒欒。
詩情浩蕩坐無奈，扁舟笑把磻溪竿。
江平風輕波瑟瑟，宿靄卷空天一色。
東風吹句入長安，一卷風流坐中得。
初得神意清，再讀胸次平。
回頭明月祇如故，世上興廢徒紛更。
想君一葉方掀舞，夜靜水寒誰與語。
船頭有酒且孤斟，莫向金陵重懷古。